Kommissionens forordning (EF) nr. 2235/2003

af 23. december 2003

om gennemførelsesbestemmelser til Rådets forordning (EF) nr. 1782/2003 og (EF) nr. 1868/94, for så vidt angår kartoffelstivelse

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1782/2003 af 29. september 2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere og om ændring af forordning (EØF) nr. 2019/93, (EF) nr. 1452/2001, (EF) nr. 1453/2001, (EF) nr. 1454/2001, (EF) nr. 1868/94, (EF) nr. 1251/1999, (EF) nr. 1254/1999, (EF) nr. 1673/2000, (EØF) nr. 2358/71 og (EF) nr. 2529/2001(1), særlig artikel 145, stk. 1, litra c),

under henvisning til Rådets forordning (EF) nr. 1868/94 af 27. juli 1994 om en kvoteordning for produktionen af kartoffelstivelse(2), særlig artikel 8, og

ud fra følgende betragtninger:

(1) I henhold til kapitel 6, afsnit IV, i forordning (EF) nr. 1782/2003 ydes der støtte til landbrugere, som avler kartofler med henblik på fremstilling af kartoffelstivelse. I henhold til forordningens artikel 93 ydes støttebeløbet efter, hvor stor en mængde kartofler der er brug for til fremstilling af et ton stivelse.

(2) I henhold til artikel 4a i forordning (EF) nr. 1868/94 fastsættes der en mindstepris for kartofler beregnet til fremstilling af kartoffelstivelse. Prisen justeres i forhold til kartoflernes stivelsesindhold. I henhold til artikel 5 i denne forordning får virksomheder, som fremstiller kartoffelstivelse, udbetalt en præmie på grundlag af den producerede mængde kartoffelstivelse.

(3) Der er behov for fælles regler for fastsættelsen af kartoflernes vægt og betalingen af støtte til kartoffelstivelse, mindsteprisen og præmien for kartoflernes stivelsesindhold.

(4) De i denne forordning fastsatte foranstaltninger er i overensstemmelse med udtalelserne fra Forvaltningskomitéen for Direkte Betalinger og Forvaltningskomitéen for Korn -

UDSTEDT FØLGENDE FORORDNING:

Artikel 1

Med henblik på artikel 93 og 94 i forordning (EF) nr. 1782/2003 og artikel 4a og 5 i forordning (EF) nr. 1868/94 fastsættes kartoflernes vægt i overensstemmelse med bilag I til nærværende forordning.

Betalingen af støtte til stivelseskartofler, jf. artikel 93 i forordning (EF) nr. 1782/2003, mindsteprisen og præmien for kartoflernes stivelsesindhold, jf. artikel 4a og 5 i forordning (EF) nr. 1868/94, fastsættes i overensstemmelse med bilag II i nærværende forordning.

Artikel 2

Denne forordning træder i kraft på syvendedagen efter offentliggørelsen i Den Europæiske Unions Tidende.

Den anvendes fra produktionsåret 2004/05.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 23. december 2003.

På Kommissionens vegne

Franz Fischler

Medlem af Kommissionen

(1) EUT L 270 af 21.10.2003, s. 1.

(2) EFT L 197 af 30.7.1994, s. 4. Senest ændret ved forordning (EF) nr. 1782/2003.

BILAG I

Kartoflernes vægt afgøres ved hjælp af en af følgende metoder:

METODE A

Kartoflernes nettovægt fastslås ved udtagning af prøver. Der udtages prøver på forskellige steder i transportmidlet og på tre forskellige niveauer, nemlig på øverste, mellemste og nederste niveau.

Jordrester fjernes, inden transportmidlet vejes uden last.

Prøver udtaget med henblik på vægtkontrol må ikke være på under 20 kg. Kartoflerne vaskes, renses for eventuelle fremmedlegemer og vejes endnu en gang.

Som dækning for den mængde vand, kartoflerne har optaget under vaskningen, trækkes der 2 % fra den registrerede vægt. Resultatet er lig med den samlede reduktion for 1000 kg kartofler.

METODE B

Kartoflerne i et parti fra en enkelt avler samles i siloer.

Kartoflerne vaskes, fremmedlegemer fjernes, og kartoflernes reelle samlede vægt fastslås, idet der indregnes 2 % for det absorberede vand.

METODE C

1. Denne metode anvendes til at fastslå kartoflernes reelle vægt i de tilfælde, hvor partier af kartofler fra forskellige avlere samles i den samme silo, dog forudsat at avlerne på forhånd har godkendt anvendelsen af denne metode.

Inden partiernes samlede reelle vægt fastslås, skal de enkelte partiers nettovægt bestemmes ved hjælp af metode A.

2. Kartoflerne i siloen vaskes, fremmedlegemer fjernes, og den reelle samlede vægt fastslås, idet der indregnes 2 % for det absorberede vand.

3. Hvis den samlede vægt af de vaskede partier kartofler er forskellig fra den samlede vægt, der opnås ved metode A, foretages følgende korrektion: den samlede vægt, som er nævnt under punkt 2, ganges for hvert af partierne med den nettovægt, der opnås ved hjælp af metode A.

Hvert enkelt resultat divideres med partiernes samlede nettovægt, som er fastslået ved hjælp af metode A.

BILAG II

>TABELPOSITION>